એક સધર્ન સ્ટાર તરીકે એસ્ટાબ્લિશ થયા પછી બોલિવૂડમાં પણ ઓલમોસ્ટ નંબર વનનું સ્ટારડમ ભોગવનારી બહુ રૅર અભિનેત્રીઓમાં શ્રીદેવી શુમાર થતી હતી. શ્રીદેવીની માતૃભાષા તમિળ હતી. એના નબળા હિન્દીની સ્થિતિ એ હતી કે નાઝ જેવી વીતેલા જમાનાની અભિનેત્રી શ્રીદેવી માટે હિન્દીમાં ડાયલોગ્સ ડબ કરતી હતી. ‘આખરી રાસ્તા’માં તો રેખાએ શ્રીદેવી માટે ડબિંગ કરેલું. હિન્દી દર્શકોને યશ ચોપરાની ‘ચાંદની’માં પહેલીવાર શ્રીદેવીનો ઑરિજિનલ અવાજ સાંભળવા મળેલો. જયાપ્રદા વર્સસ શ્રીદેવી અને માધુરી વર્સસ શ્રીદેવી જેવો પ્રોફેશનલ રાઇવલરીનો યુગ પણ આવેલો. એની મમ્મી સેટ પર સતત સાથે રહેતી અને પોતે દીકરી જાહ્નવીની સાથે સેટ પર નહીં રહી શકે એવું એ એક ઇન્ટરવ્યૂમાં કહી ચૂકી હતી. ફિલ્મ ઇન્ડસ્ટ્રીનું આ પરિવર્તન પણ એણે અનુભવેલું. એટલે જ શ્રીદેવીએ એવા ગંજાવર વૈવિધ્યમાં કામ કરેલું કે એની પાસે અનુભવોનો ખજાનો ભેગો થયો હતો. શ્રીદેવી પોતાના અલ્ટ્રા રિઝર્વ્ડ નૅચર માટે ‘કુખ્યાત’ હતી. ભાગ્યે જ ખૂલીને વાત કરતી આ અદાકારા પાસેથી એક આખું સંસ્મરણાત્મક પુસ્તક લખાવી શકાય તેમ હતું. પરંતુ આર. ડી. બર્મન, જગજિત સિંઘ કે ફિલ્મ આર્કાઇવિસ્ટ પી. કે. નાયરનાં અવસાન પછી અફલાતૂન ડૉક્યુમેન્ટરી ફિલ્મો બની છે, એ જ રીતે શ્રીદેવી માટે પણ એક ડૉક્યુમેન્ટરી-એટલિસ્ટ દસ્તાવેજીકરણના ભાગરૂપે પણ બનાવવી જોઇએ.